Diari Oficial de la Generalitat Valenciana


Sumari del DOGV 6167, del 17-12-2009 (2009/14505)

ORDRE de 30 de novembre de 2009, de la Conselleria de Benestar Social, per la qual es convoquen ajudes de servicis socials especialitzats en la dona per a entitats sense ànim de lucre, destinades a la realització en l'exercici de 2010 de programes i/o activitats relacionats amb els fins de la Direcció General de la Dona i per la Igualtat, en el marc de les Polítiques d'Igualtat del Consell.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6167

Data del DOGV
:   17-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14388


Data del document
:   30-11-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * ajuda social
    * dona

ORDRE de 30 de novembre de 2009, de la Conselleria de Benestar Social, per la qual es convoquen ajudes de servicis socials especialitzats en la dona per a entitats sense ànim de lucre, destinades a la realització en l'exercici de 2010 de programes i/o activitats relacionats amb els fins de la Direcció General de la Dona i per la Igualtat, en el marc de les Polítiques d'Igualtat del Consell. [2009/14577]
La Direcció General de la Dona i per la Igualtat de la Conselleria de Benestar Social, és l'òrgan directiu a què, segons el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, li corresponen, entre altres funcions, les d'elaborar, promoure i executar les mesures per a fer efectiu el dret d'igualtat de tracte i d'oportunitats entre dones i hòmens, amb independència de la seua circumstància o condició, en qualssevol dels àmbits de la vida i, singularment, en les esferes política, civil, laboral, econòmica, social i cultural.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens.
Com en convocatòries anteriors, s'establixen unes ajudes encaminades a incrementar les activitats de les entitats sense ànim de lucre, facilitant el desenvolupament dels seus programes d'igualtat i garantint així la seua continuïtat.
En virtut d'això i fent ús de les facultats que em conferixen l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, i el Decret 141/2009, de 18 de setembre, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1
És objecte de la present ordre regular i convocar ajudes destinades a entitats sense ànim de lucre, perquè gestionen programes de servicis socials especialitzats en dones en situació de risc d'exclusió social, manca de suport familiar i absència de recursos personals, dirigits fonamentalment al seu suport psicosocial i a la seua formació integral.
Article 2
Aprovar les bases per les quals es regix esta convocatòria, incloses com a annex I de la present ordre, i el model de sol·licitud per a les esmentades ajudes que s'adjunta com a annex II.
Article 3
1. L'eficàcia de la present convocatòria d'ajudes queda condicionada a l'existència, en els pressupostos de l'exercici econòmic de l'any 2010, de crèdit adequat i suficient per a atendre a les ajudes previstes en la present ordre, i haurà de publicar-se en el Diari Oficial de la Comunitat Valenciana, a este efecte, la resolució de la Conselleria de Benestar Social en què es determinen les línies pressupostàries i la quantia global màxima que servisca de suport a estes.
2. Les ajudes concedides per mitjà d'esta ordre no necessiten ser notificades a la Comissió Europea, per no reunir tots els requisits de l'apartat 1 de l'article 87 del tractat CE, atés que van dirigides a un col·lectiu que no exercix activitat econòmica.
DISPOSICIONS FINALS
Primera
S'autoritza la Subsecretaria de la Conselleria de Benestar Social i la Direcció General de la Dona i per la Igualtat, perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que esgota la via administrativa, podrà ser recorreguda potestativament en reposició o bé directament s'hi podrà interposar recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui detente la titularitat de la Conselleria de Benestar Social en el termini d'un mes comptador des de l'endemà de la seua publicació, segons el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació, d'acord amb el que establix la Llei 29/1998, de 13 de juliol, Reguladora de la Jurisdicció Contenciosa Administrativa.
València, 30 de novembre de 2009
La consellera de Benestar Social,
ANGÈLICA SUCH RONDA
ANNEX I
Bases
Primera. Objecte
1. Constituïx l'objecte de la present ordre regular i convocar ajudes destinades a entitats sense ànim de lucre, perquè gestionen programes de servicis socials especialitzats en dones en situació de risc d'exclusió social, manca de suport familiar i absència de recursos personals, dirigits fonamentalment al seu suport psicosocial i a la seua formació integral.
2. El procediment de concessió de la subvenció serà el de concurrència competitiva.
Segona. Entitats beneficiàries
Seran beneficiàries de les ajudes les entitats sense ànim de lucre que gestionen programes de servicis socials especialitzats en dones en situació de risc d'exclusió social, manca de suport familiar i absència de recursos personals, dirigits fonamentalment al seu suport psicosocial i a la seua formació integral, que es troben degudament inscrites en el Registre de la Conselleria de Benestar Social, que tinguen seu social en la Comunitat Valenciana i els programes de les quals es corresponguen amb els determinats en la present ordre.
No s'inclouen en este concepte, a l'efecte de la present convocatòria, les entitats públiques ni aquelles entitats privades amb participació pública.
Tercera. Programes objecte de subvenció
1. Les activitats a subvencionar podran consistir en la realització de programes i/o tallers específics de formació integral, relacionats amb alguna o algunes de les matèries següents:
a) Adquisició d'hàbits i activitats en àmbits personals, familiars i socials.
b) Autoajuda i relaxació.
c) Alfabetització i/o aprenentatge del castellà/valencià. Coneixement del medi.
d) Foment de l'autoestima.
e) Atenció psicosocial a dones gestants en situació de risc d'exclusió social.
f) Formació d'actituds facilitadores del benestar personal, familiar i social.
g) Adquisició d'habilitats prelaborals bàsiques per al desenvolupament de l'ocupabilitat.
h) Atenció psicològica i social a nivell individual i grupal.
i) Entrenament en habilitats socials.
j) Intervenció en l'entorn familiar.
k) Defensa personal
l) Altres de semblants característiques que, al temps, presenten una finalitat formativa.
2. Queden exclosos de la subvenció:
- Els viatges de recreació i/o màrqueting, menjars i semblants.
- Els cursos de formació professional.
3. Les actuacions aniran dirigides a dones i les seues filles/s en situació de risc d'exclusió social, carència de suport familiar i absència de recursos personals, a dones que exercixen la prostitució, l'han exercida o estan en risc d'exercir-la.
4. En cas de presentació de diverses sol·licituds, només se subvencionaran com a màxim, els dos programes o tallers millor valorats.
5. Les subvencions seran destinades a finançar els gastos corrents derivats del desenvolupament de les activitats, sense que puguen entendre's com a subvencionables els gastos relatius al funcionament ordinari de les entitats, ni l'adquisició de material inventariable.
6. En cap cas l'import de la subvenció no podrà superar el cost total de l'activitat a desenvolupar per l'entitat beneficiària.
Quarta. Sol·licitud i documentació a aportar per les entitats sol·licitants
La sol·licitud de subvenció haurà de presentar-se firmada per la persona que detente la representació legal de l'entitat, d'acord amb el model establit en l'annex II i acompanyada dels documents següents:
1. Programa i/o taller específic per al qual se sol·licita subvenció, segons la fitxa descriptiva establida en l'annex III d'esta ordre.
2. Projecte que permeta ampliar la informació reflectida en les fitxes descriptives, en què es faça constar:
- L'àmbit territorial del projecte, les característiques de la població a qui va dirigit i els seus objectius generals.
- El nombre estimat de beneficiàries del projecte.
- L'equip professional de què dispose l'entitat per a la realització del projecte.
- La metodologia que es va a utilitzar en el seu desenvolupament.
- El pressupost, desglossat per conceptes, segons fitxa descriptiva.
- El sistema i instruments que s'utilitzaran per a l'avaluació dels objectius i resultats previstos en el programa.
3. Compromís de cofinançament del projecte per la mateixa entitat sol·licitant segons fitxa descriptiva (quantia indicada pressupost del programa), que s'adjunta com a annex III.
4. Fitxa de manteniment de tercers, segons model que s'adjunta com a annex IV a esta ordre, en la qual es farà constar l'entitat bancària, el número de compte i el seu titular, que haurà de coincidir amb l'entitat sol·licitant de la subvenció.
5. Autorització expressa a la Conselleria de Benestar Social, inclosa en l'apartat D de la sol·licitud, perquè esta comprove telemàticament les dades fiscals identificatives de l'entitat sol·licitant que es troben en poder de l'Agència Estatal d'Administració Tributària. No obstant això, si de la comprovació efectuada resultara alguna discordança amb les dades facilitades pel mateix interessat en la seua sol·licitud, l'òrgan instructor estarà facultat per a dur a cap les actuacions procedents per a aclarir-la.
D'altra banda, si el sol·licitant no dóna eixa autorització, haurà d'aportar original o còpia compulsada del CIF de l'associació o entitat sense ànim de lucre.
6. Document que acredite, en funció dels estatuts degudament aprovats i registrats, la persona que detente la capacitat de representar l'entitat i actuar en nom seu, incloent-hi la capacitat de realitzar les operacions bancàries necessàries per percebre les ajudes que es reben, si és el cas, per compte de l'associació o entitat.
7. Autorització a la Conselleria de Benestar Social, inclosa en l'apartat D de la sol·licitud, perquè esta comprove les dades d'identitat del representant de l'associació o entitat sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril.
No obstant això:
- Si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la.
- Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.
8. Autorització expressa a la Conselleria de Benestar Social, inclosa en l'apartat D de la sol·licitud, perquè esta obtinga, de forma directa, l'acreditació, per mitjà de certificats telemàtics, que el sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial decret 887/2006, de 21 de juliol, pel qual s'aprova el reglament de la dita llei.
Si el sol·licitant no presta el seu consentiment, haurà de presentar els certificats que acrediten el compliment d'eixes obligacions, o, si no està obligat a presentar les declaracions o documents a què es referixen les dites obligacions, acreditarà el seu compliment per mitjà de declaració responsable.
Quinta. Termini i lloc de presentació de les sol·licituds
1. El termini de presentació de les sol·licituds, segons model de l'annex II, començarà a partir de l'endemà de la publicació de la present ordre en el Diari Oficial de la Comunitat Valenciana i finalitzarà el dia del mes següent que tinga assignat el mateix nombre cardinal del dia de la publicació de l'ordre.
2. Les sol·licituds podran presentar-se en la seu de la Direcció General de la Dona i per la Igualtat (sítia en el carrer Náquera, núm. 9, 46026 València), o en les direccions territorials de Benestar Social de València (avinguda Baró de Càrcer núm. 36, 46004), Alacant (carrer Oscar Esplá, 33-35, 03885) i Castelló (carrer L'Ensenyament, núm. 10, 12302), o per qualsevol dels mitjans establits en l'article 38.4 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú.
3. Si la sol·licitud no reunira els requisits i documents que s'assenyalen en les bases anteriors, es requerirà l'entitat perquè, en el termini de 10 dies esmene la falta o adjunte els documents preceptius, amb indicació que si no ho fera, se li tindrà per desistida en la seua petició, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Comissió avaluadora
Per a la selecció dels programes a subvencionar es constituirà una comissió avaluadora composta per:
- La directora general de la Dona i per la Igualtat, o persona en qui delegue, com a presidenta de la comissió.
- La cap de Servici de Promoció i Participació de la Direcció General de la Dona i per la Igualtat o persona en qui delegue, com a secretària de la comissió
- Un/a tècnica/o de la Direcció General de la Dona i per la Igualtat de València.
- Els/es coordinadors/es de la Direcció General de la Dona i per la Igualtat d'Alacant i Castelló
- El cap de Servici de Família, Menor i Adopcions de la Direcció Territorial de Benestar Social de València, o persona en qui delegue.
Sèptima. Criteris objectius de valoració
La subvenció dels programes i/o tallers específics presentats per les entitats sol·licitants estarà condicionada a l'aplicació dels criteris objectius de valoració que s'exposen a continuació:
1. La continuïtat dels programes i/o activitats objecte de subvenció: 1 punt.
2. El nombre de beneficiàries previst en relació amb l'àmbit territorial que incloga l'entitat sol·licitant i/o el programa, els objectius del qual hauran d'adequar-se a una o a diverses de les línies d'actuació definides en la base tercera:
- Més de 100: 3 punts
- Entre 50 i 100: 2 punts
- Menys de 50: 1 punt
3. Els indicadors i instruments d'avaluació que permeten mesurar el grau de compliment dels objectius del programa:
- Molt bo: 3 punts
- Bo: 2 punts
- Regular: 1 punt
- Sense determinar: 0 punts
4. El percentatge de cofinançament del programa per part de l'entitat sol·licitant:
- Cofinançament de més del 25%: 3 punts
- Cofinançament de més del 10% al 25%: 2 punts
- Cofinançament del 5% al 10%: 1 punt
- Sense cofinançament o menys de 5%: 0 punts
5. La qualitat del programa
- Molt bona: 3 punts
- Bona: 2 punts
- Regular: 1 punt
- Roïna: 0 punts
6. El grau d'interrelació en l'execució del programa amb altres entitats o servicis públics:
- N'hi ha: 1 punt
- No n'hi ha: 0 punts
7. Que les beneficiàries objecte del programa presentat siguen dones ateses en algun dels centres propis o concertats amb la Direcció General de la Dona i per la Igualtat: 2 punts.
Octava. Duració dels programes i/o activitats
Les entitats sol·licitants hauran de comprometre's a dur a terme els programes i/o tallers que constituïxen l'objecte d'esta ajuda abans del 16 de novembre de 2010.
Novena. Resolució de l'expedient
1. La comissió avaluadora establida en la base sexta de la present ordre, elevarà proposta motivada de resolució a la directora general de la Dona i per la Igualtat, qui serà competent per a resoldre per delegació de la consellera de Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria de Benestar Social (DOCV núm. 5.967, de 4 de març de 2009), atenent als criteris de valoració de la base sèptima.
2. Transcorregut el termini sense que haguera recaigut una resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
3. El termini de resolució de l'expedient serà de tres mesos comptadors des de l'endemà de la publicació en el Diari Oficial de la Comunitat Valenciana de la resolució per la qual es determine l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat per a l'any 2010.
4. La Comissió Avaluadora, d'acord amb els criteris de valoració previstos en la base sèptima podrà, si és el cas, proposar el prorrateig, entre les entitats beneficiàries, de l'import global màxim destinat a les subvencions, d'acord amb la Llei 38/2003, de 17 de novembre, General de Subvencions.
5. La resolució de concessió de les ajudes indicarà expressament el programa i/o taller subvencionat, import de l'ajuda concedida i, si és el cas, l'import de la quantia que haurà d'aportar l'entitat sol·licitant. Esta resolució es notificarà a les entitats sol·licitants segons el que disposen els articles 58 i 59 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
6. En compliment de l'article 18 de la Llei 38/2003, de 17 de novembre, General de Subvencions, es publicaran en el Diari Oficial de la Comunitat Valenciana les subvencions concedides, amb expressió de la convocatòria, el programa i el crèdit pressupostari a què s'imputen, l'entitat beneficiària, la quantitat concedida i la finalitat de la subvenció.
Desena. Obligacions de les entitats beneficiàries
Les entitats beneficiàries tindran les obligacions següents:
1. Dur a cap l'activitat que fonamenta la concessió de la subvenció abans del 16 de novembre de 2010.
2. Acreditar davant de la Direcció General de la Dona i per la Igualtat la realització de l'activitat, així com el compliment dels requisits i les condicions que determinen la concessió de la subvenció.
3. Sotmetre's al control financer que escau a la Intervenció General.
4. Comunicar a la Direcció General de la Dona i per la Igualtat l'obtenció d'ajudes per a la mateixa finalitat, procedents de qualssevol administracions o ens públics, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
5. Presentar una memòria justificativa del programa realitzat, que expresse clarament, entre d'altres, el nombre de beneficiàries ateses i la seua característica dins de la població, l'avaluació dels resultats obtinguts respecte als objectius plantejats en el dit programa, així com si hi ha interrelació en la seua execució amb altres entitats o servicis públics.
6. Comunicar a la Direcció General de la Dona i per la Igualtat, per a la seua autorització, en el cas que pertoque, qualsevol modificació que afecte el desplegament i l'execució del programa subvencionat.
7. Les entitats beneficiàries de les ajudes regulades per les presents bases estaran obligades a fer constar en les publicacions i material de difusió dels programes que estos es troben dins de les Polítiques d'Igualtat del Consell. Així mateix s'hi farà constar la col·laboració de la Direcció General de la Dona i per la Igualtat de la Conselleria de Benestar Social.
Onzena. Justificació i pagament de la subvenció
1. Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta ordre s'efectuarà en la forma que es determina en l'art. 47 bis del Text Refós de la Llei d'Hisenda Pública de la Generalitat, aprovat pel Decret Legislatiu de 26 juny de 1991, ajustant-se al règim següent:
a) Fins un 40% del seu import podrà lliurar-se immediatament una vegada concedida.
b) Fins un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
c) La resta serà abonada per la Generalitat una vegada justifique l'entitat beneficiària el compliment del que s'ha convingut.
No obstant això, i respectant els límits establits en l'article 47 bis del Text Refós de la Llei d'Hisenda Pública de la Generalitat, la resolució de concessió d'ajudes concretarà els percentatges que caldrà aplicar en cada un dels lliuraments.
2. En el cas de bestretes de pagament i d'acord amb el paràgraf segon de l'apartat 3.A.b) de l'article 47 bis del Text Refós de la Llei d'Hisenda Pública de la Generalitat, no s'exigirà a l'entitat beneficiària la constitució de garantia per les esmentades bestretes en ser estes entitats sense ànim de lucre i tindre com a objecte l'ajuda o subvenció al finançament de programes i activitats de servicis socials, sempre que l'import d'estes no excedisca de 90.151,81 euros en el cas de finançar un sol programa, 150.253,02 euros en el cas de finançar dos programes o 210.354,24 euros en el cas de tres o més programes d'actuació.
S'entén per bestretes de pagament les quantitats lliurades al beneficiari abans de la justificació del gasto.
Quan se superen estos imports caldrà constituir garanties per bestreta, de conformitat amb el que establix l'article 47 bis-2 de la dita norma i podran constituir-se per mitjà de pòlisses d'assegurament a càrrec de qualsevol entitat oficialment reconeguda en la quantia i forma que establixen el títol IV, del llibre primer de la Llei 30/2007, de 30 d'octubre, de Contractes del Sector Públic, el títol II, capítol III del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques, i l'Ordre de 14 de febrer de 1986, de la Conselleria d'Economia i Hisenda i se procedirà al seu depòsit en els servicis territorials de la Conselleria d'Economia, Hisenda i Ocupació de la província corresponent.
3. El compte justificatiu del gasto total efectuat per l'entitat, per cada un dels programes i/o tallers subvencionats, contindrà:
3.1. Una memòria explicativa de la realització de les activitats subvencionades firmada per la persona que ocupe la presidència de l'entitat.
En el cas de tractar-se de tallers, s'indicarà el lloc, el nombre d'hores impartides, el nombre de dones que hi ha participat i la seua característica dins de la població atesa.
En el cas de tractar-se de servicis s'indicarà el personal i l'horari en què s'han prestat, així com el nombre de beneficiàries.
Es farà referència a si s'han aconseguit els objectius proposats en el projecte plantejat i, en cas que no siga així, se n'explicarà el motiu.
S'informarà del resultat de l'avaluació del programa desenvolupat.
3.2. Una memòria econòmica justificativa del cost de les activitats realitzades firmada per la persone que ocupe la secretaria de l'entitat, amb el vistiplau de la presidència, i que contindrà:
a) Una relació classificada dels gastos de l'activitat, amb identificació del creditor i del document, el seu import, data d'emissió i, si és el cas, data de pagament. En el cas que la subvenció s'atorgue d'acord amb un pressupost, s'hi indicaran les desviacions hagudes.
b) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament.
4. El compte justificatiu del gasto total, haurà de presentar-se, com a data màxima, el 16 de novembre de 2010. Transcorregut el termini assenyalat per a la presentació de la documentació sense que esta s'haja dut a cap, es deixarà sense efecte el dret a l'ajuda concedida, amb resolució prèvia degudament notificada a l'entitat basada en tal incompliment.
5. L'import de l'ajuda, en cap cas no podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenvolupar per l'entitat beneficiària.
Dotzena. Minoració o pèrdua de la percepció de les ajudes.
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades, que en el seu conjunt superen el cost de l'activitat a desenvolupar per l'entitat beneficiària, podrà donar lloc a la minoració de la subvenció concedida.
2. L'incompliment per part de l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció i la resta de supòsits previstos en l'article 37 de la Llei 38/2003, de 17 de novembre, General de Subvencions, donarà lloc a la incoació, per part de l'òrgan competent per a la concessió de les ajudes del corresponent procediment, que podrà finalitzar, si és el cas, amb la pèrdua de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
3. En la tramitació del procediment es garantirà, en tot cas, el dret de l'entitat interessada a l'audiència.
4. El termini màxim per a resoldre i notificar la resolució procedent serà de sis mesos des del moment en què s'incoe l'expedient de revocació o minoració, i si és el cas, de reintegrament, una vegada transcorregut el referit termini sense notificar-se la resolució expressa, suposarà la caducitat del procediment, però no la prescripció d'accions.
5. Les quantitats que calga reintegrar tindran la consideració d'ingressos de dret públic, a l'efecte del procediment aplicable per a la cobrança.
Tretzena. Acceptació de les bases
La participació en la present convocatòria implica l'acceptació de les bases que la regulen.
Catorzena. Impugnació de les bases
Contra les bases de la present convocatòria es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la possibilitat d'interposar qualsevol altre recurs que crega oportú.